Tørrhalåsen naturreservat

Tørrhalåsen naturreservat ligger helt nordøst i Aurskog-Høland kommune, på høyden mellom Bjørknessjøen/Viksjøen og Havsjøen. Skogområdene i denne regionen er i stor grad påvirket av lang tids aktivt skogbruk. Områder hvor skogen er utviklet naturlig over tid uten hogstinngrep er sjeldne, men på Tørrhalåsen er det et større areal med eldre og naturlig forynget skog. Stedvis finner man gammelskogskvaliteter, og det er påvist enkelte signalarter samt noen arter rødlistet som «nær truet» (NT). Det vil likevel fortsatt ta lang tid før skogen her når klimaksfasen. Området domineres av fattige vegetasjonstyper som furumyrskog og blåbærskog, men har innslag av rikere vegetasjon med bjørk og osp. Området huser også en variert fuglefauna. Det antas at de fleste fuglearter knyttet til vår barskog er å finne her. Hensikten med vernet er å beholde naturverdiene, og la dem få utvikle seg videre. Plante- og dyrelivet er fredet mot skade og ødeleggelse, og det er forbudt å gjøre tiltak som endrer de naturgitte forholdene. Men sanking av bær og sopp, samt jakt og fangst er tillatt i samsvar med aktuelt lovverk. Motorisert ferdsel er forbudt, det samme gjelder sykling og bruk av hest utenom avmerkede stier. Og bålbrenning er bare tillatt med medbragt ved eller tørrkvist fra bakken. Referanser